
În a doua jumătate a secolului al XX-lea, în anii '60, când în mod deosebit 
Europa, dar şi întreaga lume, reușea să mai vindece măcar parțial rănile pro- 
funde lăsate de cele două războaie mondiale, Biserica Catolică a recunoscut şi 
a făcut cunoscută importanţa educației conștiinței sociale a creștinului, pre- 
cum şi formarea lui integrală’. 


1. Glasul magisteriului - Ioan al XXIII-lea, Mater et magistra (1961) 


Fericitul Papă loan al XXIII-lea a fost cel care a promovat un mod nou de 
raportare a Bisericii faţă de lume, lucru valabil şi în cadrul doctrinei sociale a 
Bisericii. În urma confruntării dintre Biserică şi stat, dintre fides şi ratio, din 
care confruntare au rezultat deseori şi situaţii de divorţ, de separare şi distan- 
tare sau chiar de respingeri violente, mergându-se până la persecuție, în peri- 
oada modernităţii, Biserica se situa la sfârşitul secolului al XIX-lea şi în prima 
jumătate a secolului al XX-lea undeva la distanță de lume şi deasupra eì’. 
Ioan al XXIII-lea a condus şi a adus Biserica alături de oameni şi în mijlocul 
lumii, lucru care avea să fie confirmat la sfârşitul lucrărilor Conciliului al II-lea 
din Vatican de constituţia pastorală Gaudium et spes. 

În Mater et magistra, Papa loan al XXIII-lea scoate în evidență necesitatea 
de a cunoaşte, de a asimila doctrina socială a Bisericii şi, totodată, de a o pune 
în practică: „De aceea, este indispensabil, astăzi mai mult ca oricând, ca această 
doctrină să fie cunoscută, asimilată, tradusă în realitatea socială în formele şi 


! Cf. IOAN AL XXIII-LEA, Scrisoarea enciclică Mater et magistra: AAS 53 (1961) 453-455. 
Citatele următoare, din pagină, fac trimitere la aceeaşi sursă documentară. 

? Această observaţie nu trebuie să dea de înţeles că Biserica era distanțată de lume şi de 
oameni sau că se autositua deasupra realităților vieții. Din contră, distanța era importantă 
pentru a-şi înțelege identitatea şi misiunea, iar situarea îi întărea conștiința responsabilități 
față de realitățile pământeşti pe care le vedea, le citea şi le interpreta prin prisma credinţei, 
respectiv a evangheliei. Cu toate acestea, nu se poate exclude complet pericolul ca, de la dis- 
tanţă şi de sus, anumite aspecte să fie percepute mai greu, cu întârziere şi poate destul de 
parţial şi unilateral. 

gradele corespunzătoare condiţiilor temporale și locale” (MM, 205). În acest 
text se lasă de înţeles că o astfel de misiune nu poate fi îndeplinită fără dificul- 
tăți, însă totodată este accentuată importanţa ei: „Ce-i drept, aceasta este o 
misiune dificilă, dar deosebit de importantă. Pentru realizarea ei nu-i chemăm 
doar pe frații şi fiii noştri din întreaga lume, ci şi pe toți oamenii de bunăvoință” 
(bidem). După cum se poate observa, ultimele cuvinte constituie o schimbare, 
o înnoire în modul în care se adresează Papa Ioan al XXIII-lea într-un docu- 
ment de talia unei enciclice sociale: înainte destinatarii unui astfel de docu- 
ment erau episcopii, ulterior sunt asociaţi colaboratorii direcţi ai acestora, 
ceva mai târziu vin şi dreptcredincioşii. Acum printre destinatari sunt toți oa- 
menii de bunăvoință. 

Dacă este vorba de educaţia omului şi a creştinului, o educaţie care să cu- 
prindă şi realitățile sociale în care este necesară responsabilitatea şi angajarea 
umană, trebuie precizat de la început că doctrina socială nu este nici o preten- 
ţie şi nici un domeniu de semnificaţie secundară; din contră, Papa afirmă „din 
nou, mai ales, că doctrina socială creştină este parte integrantă a concepției 
creştine despre viaţă” (MM, 206). Pornind cu paşi modești, mai ales, după pro- 
mulgarea enciclicei Rerum novarum a Papei Leon al XIII-lea în luna mai 1891, 
prima mare coloană a edificiului de gândire socială a Bisericii, doctrina socială 
nu a rămas doar la nivelul magisterial al vestirii, adică să constituie parte sem- 
nificativă a misiunii îndeplinite de papa şi de episcopii uniţi cu el. În realitate, 
alături de doctrina socială, este promovată şi învățătura socială. Prin aceasta se 
înțelege întregul proces prin care mesajul social, aşa cum este el în magisteriul 
catolic, este propus de persoane şi instituţii pentru a deveni ferment de formare 
a creştinilor, responsabili atât în Biserică, în comunitatea de credință şi de 
slujire, cât şi în societate la nivelul principalelor domenii de politică, economie 
şi cultură. 

Un astfel de proces era deja în desfăşurare, cu roade demne de luat în seamă: 
„În timp ce notăm cu satisfacţie că în diferite instituţii se predă deja această 
doctrină, este urgent să îndemnăm să fie extinsă predarea ei prin cursuri ordi- 
nare şi în formă sistematică în toate seminarele şi în toate şcolile catolice de 
orice grad” (Ibidem). Grija Papei merge mai departe: alături de cei care bene- 
ficiază de programele de formare în şcoli specializate, cu diferite grade de pre- 
gătire, destinatarii învăţăturii sociale trebuie să fie şi laicii. Lucrul acesta are 
loc în cadrul programului pastoral parohial adresat tuturor membrilor comu- 
nității, însă totodată trebuie să fie promovat în rândul diferitelor asociaţii de 
creştini în care, prin forme organizate şi instituționalizate, însușirea cunoştinţelor 

din domeniul doctrinei sociale a Bisericii devine mai uşoară, iar traducerea ei 
în fapte este mai eficientă. Învățătura socială trebuie „să fie inserată în progra- 
mele de formare religioasă ale parohiilor şi ale asociaţiilor apostolatului laic” 
(bidem). 

Dacă până nu demult răspândirea doctrinei sociale a Bisericii avea loc în 
mod tradiţional în cadrul specific ecleziastic, adică în spaţii bisericeşti şi prin 
persoane din rândul clerului, noile timpuri impun necesitatea de a lărgi şan- 
sele răspândirii ei prin mijloace moderne de comunicare şi prin angajarea 
competentă a persoanelor care nu sunt neapărat din sfera clericală. Astfel, 
gândirea socială catolică poate 


să fie difuzată prin mijloacele moderne de comunicare: presa cotidiană şi periodi- 
că, publicaţii cu caracter ştiinţific şi popular, radio şi televiziune. La răspândirea ei 
pot contribui mult şi fiii noştri din starea laicatului pentru a o învăţa, cu zelul de a 
face s-o înţeleagă şi alții şi împlinind în lumina ei activităţile lor cu conţinut tem- 
poral (MM, 206-207). 


În continuare, Papa vorbeşte despre faptul că adevărurile propuse de doc- 
trina socială, precum şi eficacitatea ei îşi verifică temeinicia şi credibilitatea în 
măsura în care au în vedere realităţi sociale concrete, hic et nunc, şi oferă ori- 
entări capabile să formuleze soluţionări viabile la probleme urgente ale oame- 
nilor şi ale societăţii. Desigur, aceste soluționări rămân la nivelul competenţei 
Bisericii, ca mater et magistra, şi nu la nivel direct de decizie politică sau eco- 
nomică, lucru care este de competenţa şi obligaţia altor instituţii şi organisme 
sociale. Când lucrurile se petrec astfel, există şansa ca valorile promovate de 
doctrina socială să ajungă şi la cei care nu ştiu de ea sau, dacă ştiu câte ceva, 
încearcă să o conteste, „poate că vor lăsa şi aceștia să pătrundă în spiritul lor 
vreo scânteie din lumina ei” (MM, 208). 

Semnificativă este mai departe puntea de legătură dintre cuvânt şi faptă, 
dintre doctrina enunțată şi traducerea ei în acte vizibile: 


O doctrină socială nu trebuie doar enunțată, ci şi tradusă în termeni concreţi în 
realitate. Lucrul acesta este cu atât mai adevărat în privinţa doctrinei sociale creş- 
tine, a cărei lumină este Adevărul, al cărei obiectiv este Dreptatea şi a cărei forță 
propulsivă este Iubirea (MM, 209). 


Tocmai această semnificativă triadă - Adevărul, Dreptatea, Iubirea - con- 
stituie baza de la care trebuie pornit pentru a promova şi pune în practică un 
program de educaţie a creştinului. Este vorba de formarea unei conştiinţe in- 
tegrale, pentru că omul - persoana umană — este în acelaşi timp individ, raportat, 

în primul rând, la Dumnezeu, care l-a creat după chipul şi asemănarea lui, şi 
totodată membru, relaţionat atât la semenii săi, cât şi la instituţiile şi organis- 
mele de natură socială. Papa afirmă: 


De aceea atragem atenţia asupra necesităţii ca fiii noştri, pe lângă faptul că trebuie 
să fie instruiți în doctrina socială, să fie şi educați din punct de vedere social. Edu- 
caţia creştină trebuie să fie integrală, asta înseamnă să cuprindă toate cercurile de 
obligații; şi pentru aceasta trebuie să aibă în vedere ca în credincioşi să se nască şi 
să devină viguroasă conştiinţa datoriei de a împlini creştineşte şi activităţile cu 
conținut economic și social (MM, 209-210). 


S-a recunoscut dintotdeauna dificultatea trecerii de la teorie la practică. 
Dar dacă lucrul acesta este valabil în termeni generali, situaţia se schimbă, 
creşte în tensiune, atunci când vine în discuţie doctrina socială cu profundele 
sale caracteristici creştine. Unele teorii, pentru a fi traduse în practică, se pot 
lovi de obstacole ştiinţifice, de bariere financiare etc., în timp ce doctrina soci- 
ală a Bisericii poate întâmpina dificile obstacole de natură juridică, morală, 
culturală: 


Trecerea de la teorie la practică este, prin natura sa, dificilă; şi mai dificilă este 
atunci când, în termeni concreţi, se pune problema traducerii în faptă a unei doc- 
trine sociale cum este cea creştină, asta, din cauza egoismului adânc înrădăcinat 
în fiinţele umane, a materialismului de care este impregnată societatea modernă, 
a dificultăţilor de a identifica în mod clar şi precis exigenţele obiective ale dreptă- 
ţii în cazuri concrete (MM, 211). 


Fericitul Papă Ioan al XXIII-lea, spre sfârşitul acestui paragraf din Mater et 
magistra, ajunge la concluzia că în centrul educaţiei trebuie să stea efortul care 
face să se nască în omul creştin și cetățean conștiința datoriei, alături de aceasta 
trebuie să stea capacitatea de a acţiona în domeniul economic şi social cu ma- 
turitatea responsabilă ce-şi are izvorul în valorile creştine. Dar se pune și în- 
trebarea delicată: cum se poate ajunge la îndeplinirea acestui obiectiv? Răs- 
punsul este de natură pedagogică, respectiv pastorală: învățătura nu poate fi 
deprinsă, nu poate fi asimilată fără o metodă adecvată pentru acest scop. Nu 
este suficient ca creştinii să cunoască datoriile legate de responsabilităţile so- 
ciale, ei trebuie să aibă şi posibilitatea de a le traduce în faptă: 


De aceea, pe lângă faptul că educaţia face să se nască şi să se dezvolte o conştiinţă 
a datoriei şi să se acționeze creștineşte în domeniul economic și social, mai este 
necesar să se propună învățarea unei metode care să-i facă totodată capabili de a 
îndeplini respectiva datorie (MM, 211). 

2. Orientări propuse de Compendiul de doctrină socială a Bisericii 
2.1. Aspecte generale 


Ţinând cont de procesul complex şi deseori dificil de a propune și a investi 
concret pentru a realiza o punte de legătură şi comunicare între doctrina soci- 
ală a Bisericii şi viața practică, se impun mai întâi două mari exigenţe. Este 
vorba, în primul rând, de cunoaşterea specifică a propriului ambient social. 
Lucrul acesta se impune din cauză că diferitele zone sociale, departe de a avea 
elemente predominant comune, cunosc situații variate şi complexe legate de 
factori şi agenţi locali, care nu sunt întotdeauna ușor de identificat şi evaluat. 
În al doilea rând, după cunoaşterea mediului social, se impune o formare de 
natură morală, suficient de capabilă pentru a oferi forțele necesare în adminis- 
trarea responsabilă a problemelor sociale’. Astfel, în importanta lucrare-sin- 
teză a Consiliului Pontifical pentru Dreptate şi Pace, Compendiu de doctrină 
socială a Bisericii, se afirmă: „Printr-o astfel de doctrină, Biserica nu urmăreşte 
scopuri de structurare şi organizare a societăţii, ci de trezire, de îndrumare şi 
de formare a conştiințelor”. 

În înţelegerea şi prezentarea doctrinei sociale, Biserica subliniază cu insis- 
tență faptul că aceasta ţine constitutiv de viaţa creştină. Pornind de la această 
precizare, atunci când este vorba de profilul creștinului înţeles și în contextul 
responsabilităţii față de viaţa comună, trebuie acordată importanţă suficientă 
învăţăturii sociale tocmai datorită faptului că aceasta constituie un element 
atât de necesar încât nu poate lipsi din educaţia creștinului, o educaţie care 
trebuie să fie integrală: 

Doctrina socială este un punct de referinţă indispensabil pentru o formare creștină 

completă. Insistenţa magisteriului de a propune această doctrină ca sursă de inspi- 

raţie a apostolatului şi a acţiunii sociale provine din convingerea că aceasta consti- 
tuie o extraordinară resursă formativă’: (...) Acest patrimoniu doctrinar nu este 


3 De notat aici două documente propuse de Conferinţa Episcopală Germană: Social Capi- 
tal - One Element in the Battle against the Poverty of Societies - Study by the Group of Experts 
on „World Economy and Social Ethics”, Bonn 2001 şi, împreună cu Biserica Evanghelică Ger- 
mană, Gerechtigkeit braucht Tugenden. Gemeinsames Wort des Rates der Evangelischen Kirche 
in Deutschland und der Deutschen Bischofskonferenz zur Zukunft unseres demokratischen Ge- 
meinwesens, Bonn 2006. 

+ CONSILIUL PONTIFICAL PENTRU DREPTATE ŞI PACE, Compendiu de doctrină socială a 
Bisericii, Sapientia, laşi 2007, nr. 81. Se va folosi în continuare prescurtarea: CDSB. 

5 IOAN PAUL AL II-LEA, Exortația apostolică Christifideles laici, 60: AAS 81 (1989) 511: „Mai 
ales pentru credincioşii laici angajaţi în diferite sectoare ale domeniului social şi politic, este 
foarte necesară o cunoaștere mai exactă a doctrinei sociale a Bisericii”. 

nici învăţat şi nici cunoscut în mod corespunzător: este şi motivul pentru care el 
nu este tradus cum trebuie în comportamentele concrete. 


2.2. Laicii - primii destinatari ai educaţiei sociale 


Formarea despre care se vorbeşte mai sus are, în gândirea socială a Bisericii 
Romano-Catolice, o destinaţie foarte precisă. Ea se îndreaptă, în mod special 
şi în primul rând, către credincioşii laici. 

În această direcţie este scoasă în evidență necesitatea unei adaptări a proce- 
sului de formare a laicilor având în vedere situațiile specifice mediului de viaţă 
socială în care se află ei atât la nivel de comunitate de credinţă, cât şi la nivel 
de responsabilitate şi angajare socială. Desigur, ei trebuie să dea, în primul 
rând, curs la chemarea de a fi buni specialiști la nivelul aspectelor profesionale 
şi tehnice. Dar acordând importanţa cuvenită locului lor în Biserică şi totodată 
în societate, ca buni creştini, ei trebuie să aibă şi o formare credibilă raportată 
la problemele de ordin etic-social. În sensul acesta, compendiul afirmă că 


doctrina socială trebuie aşezată la baza unei lucrări intense şi constante de formare, 
mai ales a celei care se adresează creştinilor laici. Această formare trebuie să țină 
cont de angajarea lor în viaţa civilă (...) Doctrina socială a Bisericii trebuie să facă 
parte integrantă din itinerarul formativ al credinciosului laic”. 


O educaţie solidă a laicilor, care să aibă componentele sociale ale responsa- 
bilităţii creştine în şi pentru oameni şi lume, trebuie să fie gândită şi realizată 
la două niveluri distincte între ele. Primul nivel poate fi descris ca fiind o constru- 
ire, o edificare a personalității sociale*. Aceasta trebuie considerată ca fiind re- 
zultatul unei achiziții din partea creştinului adult, o dobândire de competenţe 
morale sociale desfăşurate în timp, ajungând la momentul în care îşi poate 
asuma în mod eficace angajarea socială. O personalitate care are pretenţia de 
a fi socială se construieşte în interiorul unor itinerare formative care acordă o 
atenţie deosebită promovării cunoştinţelor şi virtuţilor sociale fundamentale. 
În felul acesta, „primul nivel al operei de formare destinată creştinilor laici 
trebuie să-i facă pe aceştia capabili să înfrunte în mod eficient datoriile zilnice 


6 CDSB, nr. 528. 

7 CDSB, nr. 531 şi 549. 

8 Credinţa şi morala mărturisesc întotdeauna demnitatea persoanei umane, aceasta fiind 
recunoscută şi apărată încă din momentul conceperii. Însă omul, creştinul, trebuie să parcurgă 
un drum al propriei deveniri, construindu-şi propriul profil moral care, plecând de la statutul 
demnităţii personale, să ajungă la condiţia unei personalități împlinite. Astfel se doreşte a fi un 
proces de dezvoltare: de la persoană la personalitate. 

în domeniile culturale, sociale, economice și politice, dezvoltând în ei simțul 
datoriei îndeplinite în slujba binelui comun”. 

Trecând acum la al doilea nivel din cadrul unui proiect de educaţie socială, 
accentul cade pe atenţia îndreptată spre formarea civilă şi politică, lucru care 
poate deveni posibil numai printr-o grijă asiduă. Dacă se admite că cetăţenii 
- toţi cetăţenii? — trebuie să-şi asume rolul propriu în rândul comunităţilor în 
care sunt inseraţi, este nevoie de promovarea unui simţ al problemelor sociale 
şi, totodată, de dezvoltarea unei sensibilități pentru situaţiile cele mai delicate 
care privesc viața oamenilor şi buna funcţionare a instituţiilor şi organismelor 
publice. În lumina doctrinei sociale a Bisericii Catolice, exercitarea funcţiei în 
spaţiul public, respectiv politic, precum şi decizia politică presupun prezența 
şi angajarea unei conștiințe politice: 

Un al doilea nivel priveşte formarea conştiinţei politice pentru a-i pregăti pe creş- 

tinii laici să exercite puterea politică: „Aceia care sunt sau pot deveni capabili să 

exercite arta foarte dificilă, dar atât de nobilă, a politicii să se pregătească şi să se 
străduiască să o exercite fără a se preocupa de vreun interes personal sau avantaj 
material”. 


2.3. Candidaţii la sfânta Preoție și preoții 


În cadrul marelui proiect de educație socială a creştinilor se acordă o impor- 
tanță deosebită celor care, la rândul lor, în virtutea propriei chemări şi a rolului 
activ în mijlocul comunităţilor, vor fi formatori de conştiinţe în calitate de preoți. 
A recunoaşte valoarea formării sociale şi a investi mijloacele şi metodele nece- 
sare pentru realizarea ei constituie un element deosebit de relevant al slujirii 
ecleziale. Educaţia socială, ca misiune a Bisericii și a slujitorilor ei, nu poate fi 
niciodată neglijată. Din contră, ea trebuie să fie prezentă în contextul „semnelor 
timpului” şi, totodată, să fie actualizată permanent. Mesajul compendiului 
este clar în această direcţie: 


Nu mai puţin importantă trebuie să fie angajarea pentru folosirea doctrinei sociale 
în formarea preoților şi a candidaţilor la Preoţie, care, în perspectiva pregătirii 
ministeriale, trebuie să dezvolte o cunoaștere calificată a învățăturii şi acțiunii pas- 
torale a Bisericii în domeniul social, precum şi un viu interes pentru problemele 
sociale ale timpului lor”. 


” CDSB, nr. 31; cf. GS 75. 

1 CDSB, nr. 531; cf. GS 75. 

1! Aici se are în vedere înțelegerea şi interpretarea „semnelor timpului” în raportarea lor la 
realităţile sociale. 

12 CDSB, nr. 533. 

De altfel, în atingerea acestui scop, Biserica a intervenit prin organismele 
sale cu mai multe documente”. 


2.4. Educaţia socială în instituții academice - formarea permanentă 


Când este vorba de factorul educațional trebuie avută în vedere importanța 
organizării formării la nivelul instituţional specializat, şi asta, inclusiv la nivel 
academic. Cunoscută fiind atenţia pe care tradiția şcolii catolice a acordat-o şi 
domeniului responsabilității - al drepturilor şi obligaţiilor în viaţa socială —, 
programele de pregătire etico-socială şi-au găsit locul şi la nivelul superior, 
universitar. Misiunea şcolii catolice academice urmăreşte răspândirea doctri- 
nei sociale a Bisericii în mediul universitar ştiinţific, pentru ca fermentul va- 
lorilor, principiilor şi orientărilor evanghelice să favorizeze structurarea şi edi- 
ficarea societăţii academice în vederea binelui real al persoanei umane, pre- 
cum şi al binelui comun. Lucrul acesta este elocvent în Compendiu de doctrină 
socială a Bisericii: 

Instituţiile educative catolice pot și trebuie să dezvolte un prețios serviciu formativ, 
angajându-se cu grijă deosebită pentru înculturarea mesajului creştin, adică pentru 
întâlnirea rodnică dintre evanghelie și diferitele domenii ştiinţifice. Doctrina socială 
este un instrument necesar pentru a educa în mod eficient şi creştin la iubire, la 
dreptate, la pace, precum şi pentru a face să se maturizeze conştiinţa îndatoririlor 
morale şi sociale în contextul diverselor competenţe culturale şi profesionale'*. 


Pe lângă posibilitățile de formare socială la nivel academic, trebuie recu- 
noscută necesitatea unei formări sociale de durată. Este vorba de o educaţie 
permanentă, capabilă să îmbrace diferite forme, în funcţie de diversele situaţii 
de viață socială a persoanelor, precum şi în funcție de regiunile în care trăiesc 
acestea. Cunoscute în acest sens sunt așa-numitele „Săptămâni sociale, care 
trebuie încurajate pe mai departe pentru a fi şi mai eficace în rezultatele lor: 


Un important exemplu de instituție formativă este cel al „Săptămânilor sociale” ale 
catolicilor, pe care magisteriul le-a încurajat întotdeauna. Ele constituie un loc 


'5 Documentul CONGREGAȚIEI PENTRU EDUCAŢIE CATOLICĂ, intitulat Orientări pentru 
studiul şi predarea doctrinei sociale a Bisericii în formarea preoților, Cetatea Vaticanului 1988, 
oferă indicaţii şi dispoziţii specifice pentru o planificare corectă şi adecvată a studierii acestei 
învățături. A se vedea şi insistențele Papei BENEDICT AL XVI-LEA în două documente impor- 
tante şi pentru responsabilitatea socială a credincioșilor: enciclica Deus caritas est (mai ales în 
partea a doua) şi Sacramentum caritatis (în partea a treia, unde se vorbeşte despre Euharistie 
ca fiind misterul care trebuie trăit, mărturisit în mijlocul lumii şi al oamenilor). 

14 CDSB, nr. 532. 

calificat de expresie şi de creştere a credincioşilor laici, capabili să promoveze, la 
un nivel ridicat, contribuţia lor specifică la reînnoirea ordinii temporare. Această 
inițiativă, experimentată de mulţi ani în diferite ţări, este un veritabil laborator 
cultural unde se comunică şi se confruntă reflecţii şi experienţe, unde sunt anali- 
zate probleme urgente şi unde sunt elaborate noi orientări pentru acțiune”. 


Pentru o bună educaţie socială a creştinilor trebuie angajate şi multele aso- 
ciaţii bisericeşti, pe de o parte, dar totodată şi acele asociaţii care nu sunt de 
natură strict eclezială, însă membrii lor sunt creştini cu semnificativă implicare 
în viața comunitară. Este şi motivul pentru care tradiţia doctrinei sociale a 
Bisericii Catolice a apărat şi promovat dreptul la asociere a oamenilor în func- 
ţie de profesia şi problemele lor sociale. Experienţa confirmă lucrul acesta, ea 


demonstrează că munca de formare este posibilă, în mod normal, în interiorul aso- 
ciaţiilor credincioşilor laici în Biserică, al acelor asociaţii care corespund criteriilor 
precise de eclezialitate!* (...) Doctrina socială a Bisericii susţine şi clarifică rolul 
asociaţiilor, al mișcărilor şi al grupurilor de laici angajaţi să dea viață în mod creş- 
tin diferitelor sectoare ale ordinii temporare”. 


Laicii sunt chemaţi să se angajeze în misiunea pastorală a Bisericii, mai 
ales, în acele domenii care țin de ordinea pământească, de realităţile sociale. În 
măsura în care statutul lor social le oferă un grad de mare responsabilitate 
profesională şi culturală, ei au nevoie de o formare cât mai completă în privința 
învăţăturii sociale catolice. Modelul Bisericii înţeles de apostolul Paul ca un 
organism în care sunt membre şi funcțiuni diferite, dar care rămân unite prin- 
tr-o cooperare de slujire reciprocă, îi poate călăuzi pe credincioşii laici în a-şi 
trăi propria chemare, propriile daruri şi carisme atât de importante pentru 
edificarea realităților sociale. Astfel, 


doctrina socială a Bisericii este foarte importantă pentru asociațiile ecleziale, care 
au drept obiectiv al angajării lor acțiunea pastorală în domeniul social (...) La fel, şi 
asociaţiile de profesie, care-i unesc pe membrii lor în numele vocației şi al misiunii 
creștine în cadrul unui mediu profesional sau cultural determinat, pot desfăşura o 
muncă prețioasă a procesului creştin de maturizare. De exemplu, o asociaţie cato- 
lică a medicilor îi formează pe membrii săi prin exercițiul discernământului în 
faţa numeroaselor probleme pe care știința medicală, biologia şi alte ştiinţe le pun 


15 CDSB, nr. 532. La nivel european au fost organizate în acelaşi sens social european weeks 
- „săptămâni sociale europene’, la iniţiativa unor grupuri sau asociaţii creştine catolice. Cu- 
noscute sunt trei întâlniri: Bruxelles 1997 (Belgia), Bad Honnef 2000 (Germania) şi Sofia 2003 
(Bulgaria). Pentru mai multe informaţii, cf. http://www.eurosw.org/information.htm. 

16 Cf. IOAN PAUL AL II-LEA, Exortaţia apostolică Christifideles laici, 30: AAS 81 (1989) 446-448. 

17 CDSB, nr. 549; cf. IOAN AL XXIII-LEA, Scrisoarea enciclică Mater et magistra: AAS 53 (1961) 455. 

competenţei profesionale a medicinii, dar şi conştiinţei şi credinţei medicului. Ace- 
laşi lucru este valabil pentru asociaţiile de profesori catolici, de jurişti, de antrepre- 
nori, de muncitori, dar şi de sportivi, de ecologişti... În acest context îşi arată doc- 
trina socială eficacitatea privind formarea conştiinţei fiecărei persoane şi a culturii 
unei ţări!, 


Obiectivul delicat al trecerii de la dimensiunea teoretică a doctrinei la rea- 
litatea concretă a învăţăturii sociale, este vorba de traducerea în practică cerută 
de magisteriul social al Bisericii, presupune exigența unei delicate şi complexe 
opere de formare a credincioşilor în acest domeniu: învăţăturile magisteriului 
social nu ar fi de mare folos dacă nu ar fi cunoscute şi exercitate cu scopul de 
a imprima legea divină în viața cetății pământeşti. Pastoraţia socială, pe care 
Biserica este chemată să o desfăşoare, trebuie să facă să se dezvolte o intensă şi 
constantă operă formativă, capabilă să corespundă exigenţelor diferitelor situ- 
ații şi tipuri vocaţionale: evanghelizarea domeniului social necesită grija asi- 
duă a formării. Pentru a traduce mărturisirea de credinţă într-o slujire angajată 
în câmpul social şi pentru a maturiza capacitatea de iniţiativă socială spre forma 
unui realism sănătos, creştinul trebuie să dobândească o formare specifică 
doctrinară şi morală împreună cu adecvate competenţe tehnice şi luciditate de 
discernământ”. 

Aşa cum doctrina socială îşi găseşte forța proprie mai mult în practică decât 
doar în coerenţa principiilor sale, se cuvine ca educaţia socială să nu rămână 
numai la nivel teoretic, ci să arate totodată, şi poate chiar mai insistent, modu- 
rile concrete de aplicare a învățăturii sociale catolice. Toate acestea comportă 
o abordare pronunţată — doctrinară, etică, culturală și spirituală - a problemelor 
sociale. Trebuie elaborate „itinerare pedagogice” care să-i facă pe creştini capa- 
bili să angajeze propria credinţă în realitățile temporare. 


18 CDSB, nr. 550. 

19 Cf. Karl DANGELMAYER, „Bildung”, în Alfred KLose - Wolfgang MANTL - Valentin 
ZSIFKOVITS, ed., Katholisches Soziallexikon, ed. Tyrolia & Styria, Innsbruck - Wien - Köln 
19807, 303-307, 305. 


